kardosdrur/scandi-wiki huggingface dataset:
Maybelline

Maybelline er et makeupmærke, der blev grundlagt i 1915, da kemikeren T. L. Williams fik ideen til den første moderne mascara, der var en blanding af vaseline og kulstøv.

Mærket ejes i dag af kosmetikvirksomheden L'Oréal.

Etableret i 1913
Kosmetikvirksomheder fra USA
L'Oréal
DDT

DDT (dichlordiphenyltrichlorethan) er et insektbekæmpelsesmiddel.
Det er en isomerblanding, dog hovedsagelig pp'-DDT (1,1,1-trichlor-2,2-bis(4-chlorphenyl)ethan, C14H9Cl5).

Brugen af DDT i Danmark blev forbudt i 1969.

DDT tilhører de klorerede kulbrinter, en gruppe af insekticider som er kendetegnet ved at de kun langsomt nedbrydes i naturen og derved ophobes i fødekæderne. 

DDT blev første gang fremstillet i 1874, men dets giftvirkning mod insekter blev først opdaget i 1939. På grund af stoffets høje giftighed overfor insekter, men lave akutte giftighed overfor mennesker, vandt DDT hurtigt stor udbredelse i landbruget verden over.

Det viste sig i løbet af 1960'erne og 70'erne at anvendelsen af DDT og dets nedbrydningsprodukt DDE (1,1-dichlor-2,2-bis(4-chlorfenyl)ethen, C14H8Cl4) ikke er uproblematisk og har store uønskede sideeffekter. For det første udvikler insektbestande, som udsættes for DDT, hurtigt resistens overfor stoffet. For det andet viste det sig at en del rovfuglearter, især vandrefalken, ophobede høje koncentrationer af DDT. Dette medførte tyndskallede æg med væsentlig nedgang i ungeproduktionen som konsekvens. I det nordøstlige USA uddøde vandrefalken, mens den mange andre steder i verden gik kraftigt tilbage. Rachel Carson påpegede netop dette problem med DDT i hendes bog Silent Spring (da. Det tavse forår) fra 1962. 

I dag er anvendelsen af DDT forbudt eller stærkt begrænset de fleste steder i verden, men det anvendes dog stadig i mange u-lande, især i forbindelse med bekæmpelse af malariamyg. Begrænsningerne i forbruget af DDT har medført at mange rovfuglebestande nu atter trives. I 2006 begyndte WHO at anbefale brugen af DDT indendørs til bekæmpelse af malaria.

Se også 
 Gift
 Pesticid

Henvisninger 

Persisterende organiske forurenere
Organiske klorforbindelser
Insekticider
Hormonforstyrrende stoffer
Kræftfremkaldende stoffer
Talekor

Et talekor (også kaldet råbekor) er et musikværk komponeret for to eller flere stemmer. Til tider er stemmerne delt ud på sopran, alt, tenor og bas af hensyn til at få forskellige tonelejer selvom talekoret i reglen ikke bygger på toneleje. Værket er en tekst med distinktive rytmer og dynamik. Ofte supplerer eller bekræfter de forskellige stemmers tekst hinanden og mens værket går mod sit klimaks bliver rytmerne ofte mere komplimentære. Et talekor gøres interessant ved at være særlig specifik med rytmerne og gøre meget ud af dynamikken eftersom de to faktorer udgør hvad et talekor kan udtrykke.

Et godt eksempel på et værk for talekor kor er Ernst Tochs geografiske fuga. Denne er netop delt op i de fire stemmelejer, hvor tenoren indleder alene, hvorpå de andre stemmer gradvist bygges på. Der benyttes i løbet af værket mange forskellige rytmer, og der er en udtalt dynamisk rettesnor. Teksten er ikke det vigtige – der nævnes blot ca. 10 forskellige geografiske steder, der så mixes godt sammen. Stykket ender med et stort crescendo, hvor sopranen ruller på et "r" i to takter, mens de tre andre stemmer på forskellig vis bygger op til alles sidste samme geografiske råb. Værket er sidste del af en suite kaldet Gesprochene Musik hvor komponisten prøver at producere forskellige musikalske effekter gennen tale.

Eksterne links 
 An Introduction to MIESKUORO HUUTAJAT et finsk råbekor, der er en smule kontroversielt, men meget populært

Kor
Multimedia

Multimedia er en fællesbetegnelse for forskellige medietyper, som bruges til informationsformidling, typisk: tekst, lyd, billede, animation, video og interaktion.

Begrebet opstod i forbindelse med edb-udviklingen, især Amiga og Mac, senere også IBM-kompatible pc'er, som blev forsynet med lydkort, CD-ROM, højttalere og mikrofon.

Internet udvidede muligheden for udbredelse af information via forskellige medier – ikke mindst med video og interaktive programmer.

Multimedia er især udbredt inden for forskning, kunst, uddannelse og underholdning,men kender ingen begrænsninger i nutidens informationssamfund.

Eksempler herpå er it-baseret undervisning (e-learning), hvor man ikke blot læser en tekst med billeder, men kan få læst teksten op og evt. se en video om indlæringsaspektet.

Et multimedialeksikon var også en nyhed, da den tørre tekst, som igen kunne være forsynet med illustrationer blev peppet op med lyd og video og elektroniske henvisninger.

Spil baseret på alle komponenter er blevet mere og mere populær og stiller måske de største krav til teknikken. Virtuelle rum og verdener toner frem på skærmen og gør oplevelsen endog meget realistisk. En flysimulator er ikke blot et spil, men kan anvendes til træning af vordende flypiloter.

I stedet for at betragte en film fra instruktørens synsvinkel, kan man med multimedia fremstille forskellige forløb, hvor brugere får indflydelse på hændelsen. En fodboldkamp kan sendes direkte, men med tilkoblede effektmuligheder, som igen gør seeren aktiv.
FDM

FDM  er en forening stiftet i 1909 med hjemsted i Lyngby nord for København. Foreningen hed oprindeligt Forenede Danske Motorejere og er oprindeligt udsprunget af bladet Motor (stiftet 1906), der den dag i dag er foreningens medlemsblad og med 402.000 læsere er Danmarks største bilblad. Motor er det tredje største magasin i Danmark. Desuden udgiver FDM specialmagasinet MotorClassic som har omkring 9.000 læsere. I 2021 skiftede FDM officielt navn til FDM.

Medlemstallet har de seneste år været stigende, og i dag har FDM 269.000 medlemmer.

Foreningen udbyder teknisk og juridisk rådgivning til medlemmerne, og tilbyder i den forbindelse at føre sager ved domstolene på vegne af medlemmerne. FDM har i mange år haft testcentre, hvor bilisterne kan få testet nye og brugte biler.Desuden har FDM siden 2005 tilbudt, at bilisterne kan få foretaget det obligatoriske bilsyn på FDMs testcentre. FDM varetager også bilisternes interesse overfor politiker

FDM ejer de køretekniske anlæg FDM Jyllands-Ringen ved Silkeborg samt FDM Sjællandsringen ved Roskilde. 

Desuden ejer FDM rejsebureauet FDM travel, som sender danskere på rejseoplevelser i hele verden, men som har en særlig ekspertise i rejser til USA. Bureauet blev i 2014 kåret til det bedste ferierejsebureau. FDM driver sammen med TRYG FDM forsikring. 

FDM har 1. juni 2007 stiftet eget vejhjælpsselskab under navnet FDM Vejhjælp. Selskabets daglige drift varetages af Dansk Autohjælp. 

FDM stiftede i 2007 sammen med dele af bilbranchen bilklage.dk, et ankenævn for biler, som behandler forbrugerklager i forbindelse med køb af en bil eller en værksted/serviceregning .

I 2010 relancerede FDM også deres netbutik fdmshop.dk , hvor der kan købes alt fra motorvejsmærkater til autostole.

Fra 2015 var FDM også promotor og løbsarrangør af den bedste danske Motorsportsklasse, DTC i samarbejde med Peter Elgaard. Denne løbsklasse er siden lukket.

Præsidenter og formænd 
 1910 – 1912 Victor Hansen
 1912 – 1924 Greve Eigil Knuth
 1924 – 1927 Greve Preben Ahlefeldt-Laurvig-Bille
 1927 – 1931 Aage Ussing
 1931 – 1947 Paul Scheel
 1947 – 1948 Aage Paul-Petersen
 1948 – 1971 N.J. Gorrisen
 1971 – 1971 Erhard Jakobsen
 1971 – 1981 Kjeld Ladefoged
 1981 – 1987 Oluf Poulsen
 1987 – 1991 Knud Petri
 1991 – 1994 Jan Fussing
 1994 – 1997 Henning Hvidsted
 1999 – 2001 Knud Petri
 2001 – 2012 Bent Halkier
 2012 - 2015Henning Pedersen
2015 - Steen Torp-Hansen

Generalsekretærer og direktører 
 1909 – 1914 Fritz Schmitto
 1914 – 1916 Axel Semler
 1916 – 1919 W. Myhre
 1919 – 1937 Svend S. Kyhl
 1937 – 1940 Svend Røgind
 1940 – 1951 Franz Wittig
 1951 – 1980 Viggo Lærkes
 1980 – 1995 Mogens Bøll
 1995 – 2003 Erik E. Lauridsen
 2003 –2020 Thomas Møller Thomsen
2021 Stina Glavind

International 
FDM er en medlemsorganisation af FIA og ARC Europe

Se også 
 FDM Sport

Kilder

Eksterne henvisninger 
 FDM

 
Trafikmyndigheder og -organisationer
Foreninger fra Danmark
Etableret i 1909
Akronymer
Transportpolitik i Danmark
Pol (elektrisk)

En elektrisk pol er et sted hvor der er enten overskud eller underskud af elektroner.

Elektriske poler findes fx på batterier og strømforsyninger, men et atom eller et molekyle kan også have elektriske poler (Se polær).

Se også
Anode
Katode

Elektricitet
Horn

Horn anvendes i flere sammenhænge:

I dyreriget 
 Horn (anatomi) – en udvækst på et dyrs hoved.
 Drikkehorn - et horn fra eksempelvis en okse til at drikke af
 Horn (materiale) – det stof, (keratin), som fx kohorn er lavet af.

Geografi 
 Horn (geografi) – en betegnelse for et "fremspringende" landområde, f.eks.
 Afrikas Horn.
 Kap Horn – Sydamerikas sydligste spids.
 Horn (Tvilum Sogn) – en landsby
 Horn (Island) – en by på Island
 Horn (Schweiz) – en schweizisk by ved Bodensøen
 Horn (Brønnøy) -
 Horn (Hamborg) -
 Horn (Hunsrück) -
 Horn (Kinda kommun) -
 Horn (Limburg) -
 Horn (Niederösterreich) -
 Horn (Östergötland) -
 Horn (fjeld) - et 591 m højt fjeld på den færøske ø Eysturoy

Lyd og Musik 
 Horn (musikinstrument)
 Signalhorn
 Jagthorn
 Valdhorn
 Lur
 Gjallarhornet – fra nordisk mytologi.
 Horn (apparat) til signalgivning på motorkøretøjer og skibe. I gamle dage udformet som båthorn på biler.

Navne 
 Horn (efternavn)
 Horn (adelsslægt) – en svensk adelsslægt

Medier og underholdning 
 Horn (film) – en dansk dokumentarfilm fra 1986
 Horn (band) – et norsk band

Andet 
 Horn (brød) – et stykke morgenbrød, som har navn efter faconen
 Horn bruges om den fremspringende del på en ambolt.
Pengő

Pengő var møntenheden i Ungarn fra 21. januar 1927 til den 31. juli 1946. 1 pengő var lig med 100 fillér.

Indførelsen efter 1. verdenskrig 

Efter 1. verdenskrig tabte den Østrig-ungarske krone, den hidtidige møntenhed i Østrig-Ungarn, stadig mere af sin værdi, grundet inflation. For at genoprette den økonomiske stabilitet blev pengő derfor i 1927 indført som ny ungarsk valuta. I begyndelsen modsvarede 3.800 pengő 1 kilo guld, og 1 pengő svarede til 12.500 østrigske kroner.

Afslutningen på 2. verdenskrig 
 

Pengő’en tabte næsten hele sin værdi efter 2. verdenskrig på grund af krigens ødelæggelser og en begyndende hyperinflation. For at forhindre en yderligere stigning i inflationen blev den såkaldte ”skatte-pengő” (på ungarsk: adópengő) indført uden dog at kunne forhindre pengős endeligt som møntenhed. Kursen mellem pengő og adópengő blev dagligt genberegnet.

Stabiliseringen af den ungarske økonomi kunne først opnås ved indførelsen af endnu en ny valuta, og således blev forint indført den 1. august 1946. 1 forint svarede til 400.000 kvadrillioner (400.000.000.000.000.000.000.000.000.000) pengő eller 200 mio. adópengő.

Pengemængde i omløb 

 31. december 1939: 975 mio. pengő;
 31. december 1945: 765.446 mio. pengő;
 31. juli 1946: 47,3 kvadrillioner pengő og 5.176.212 kvintillioner (en kvintillion = 1 femtal og dernæst 36 nuller) adópengő.

Historiske møntenheder
Ungarn
Hammer (knogle)

Hammeren er en knogle i mellemøret. Hammeren sidder fast på trommehinden så lydbølgerne kan forplante sig til sneglen i det indre øre gennem ambolten.

Skelet
Øre
Ambolt (knogle)

Ambolten er en knogle i mellemøret. Ambolten er placeret mellem stigbøjlen, der er forbundet med det indre øre via det ovale vindue, og hammeren, der er forbundet med trommehinden. Lydbølgerne kan således gennem disse tre forbindende knogler forplante sig fra trommehinden til det indre øre. Knoglerne er ganske lidt bevægelige i forhold til hinanden. Ambolten findes kun hos pattedyr og er opstået ved omdannelse af den kæbeknogle, der hos krybdyrene kaldes kvadratknoglen.

Selvom ambolten har sit navn fra sin lighed med smedens ambolt, kan den også sammenlignes med en kindtand (molar), fordi den har to "rødder" af forskellig længde og med stor indbyrdes afstand. Foruden disse "rødder" består den af en kropsdel (corpus incudis), hvis forreste flade har en dyb konkav/konveks fordybning, der forbinder sig med hammeren. De to "rødder" danner næsten en ret vinkel med hinanden. Den korte "rod" (crus breve), som har en næsten konisk profil, peger vandret bagud og er forbundet med fossa incudis, mens den lange "rod" (crus longum) forløber næsten lodret bagved og parallelt med hammerens skaft (manubrium). Den ender i en afrundet form, der danner et led til forbindelsen med stigbøjlen.

Den første, som beskrev ambolten, var Alessandro Achillin (1463-1512) fra Bologna.

Skelet
Øre
Warez

Warez er en forvansket udgave af flertalsformen af det engelske ord software – selv om man på engelsk ikke bruger ordet "software" i flertal. Begrebet dækker over computerprogrammer der distribueres illegalt og i strid med de licensbetingelser som rettighedshaverne til de pågældende programmer har knyttet til brugen og distributionen af deres programmer.

Illegal distribution 
Programmer der udgives kommercielt rummer normalt forskellige tekniske tiltag der skal besværliggøre eller forhindre at man kan tage en kopi af programmet. For at kunne blive til warez, skal sådanne programmer først en tur forbi en cracker, som finder og fjerner disse kopispærrings-tiltag. Herefter sørger folk, der i miljøet omtales som kurérer, for at kopiere programmerne og sende dem videre til et antal hemmelige FTP-servere, hvorfra materialet siden vinder vej til forskellige peer-to-peer-systemer på Internettet, hvorfra "alle og enhver" kan hente det, eller til fabrikker i Asien og Østeuropa som fremstiller illegale kopier af materialet på Compact Discs eller DVD'er.

Distributionsprocessen, især via Internet, er hurtig og effektiv – så effektiv at den illegale "warez-version" af et program til tider er tilgængelig samme dag som den officielle, lovlige version kommer på gaden (såkaldte zero-day warez; "nul-dags-warez"), i nogle tilfælde endda før (kaldet negative-day warez; "negativ-dags-warez").

Dette er måden det foregår på, på "Scenen"/"The Scene". Der er mange andre måder hvorpå ulovlige crackede programmer bliver spredt/delt via nettet.

For og imod 
Rettighedshaverne til de programmer der distribueres som warez, hævder at de gratis kopier skader deres salg af lovlige eksemplarer, og dermed påfører dem et økonomisk tab. Omvendt hævder fortalerne for denne trafik bl.a. at warez udbreder kendskabet til et bestemt program, og motiverer folk der ellers aldrig ville "opdage" programmet, til at købe et legalt eksemplar, anbefale deres arbejdsplads at købe programmet etc. I Danmark har vi Piratpartiet der går ind for warez.

Se også 
Stavemåden med Z indgår i en del internet-jargon for ophavsretsligt beskyttet materiale der distribueres i strid med rettighedshavernes retningslinjer, f.eks.:
 Appz; Applikationer, dvs. programmer der bruges til at udføre et eller andet nyttigt arbejde med
 Gamez; spil-programmer
 Muzic; Lydfiler (typisk MP3-formatet) indeholdende kommercielt udgivet musik
 Moviez og vidz; Videofiler der indeholder spillefilm – typisk nyere film som man ellers kun kan få at se i en biograf.

 
Softwaredistribution
Internetjargon
Cape Breton

Cape Breton (fransk: Île de Cap-Breton; skotsk gaelic: Eilean Cheap Breatuinn; Mi'kmaq: U'namakika) er en canadisk ø på 10.311 km² og er dermed nummer 75 på listen over verdens største øer. Cape Breton er en del af provinsen Nova Scotia på Canadas østkyst. Sydney er øens største by. Cape Bretons økonomi har traditionelt baseret sig på udvinding af kul, fremstilling af stål samt lidt fiskeri og skovbrug.

De første beboere på Cape Breton var Mi'kmaq-indianere. Giovanni Caboto var måske den første europæiske opdagelsesrejsende, der besøgte Cape Breton, men det er historikere ikke enige om. Frankrig koloniserede Cape Breton, som blev en del af Frankrigs kolonirige. Øen fik tidligt i 1600-tallet navnet Acadie. I 1700-tallet byggede Frankrig ved Louisbourg et stort forsvarsværk, der blev anset for at være den stærkeste fæstning på den vestlige halvkugle. Efter flere krige mod Storbritannien tabte Frankrig Île Royale, som Cape Breton hed på den tid. Fra 1763 blev Cape Breton en del af det britiske imperium. I 1800-tallet kom mange immigranter fra Skotland, og skotsk kultur dominerer fortsat øen.

Øer i Nova Scotia
Albrecht af Mecklenburg

Albrecht af Mecklenburg (født ca. 1338, død marts 1412) var konge af Sverige 1363-1389 og hertug af Mecklenburg fra 1384. Han var søn af hertug Albrecht 2. af Mecklenburg og Eufemia Eriksdatter, søster til kong Magnus Eriksson. Han blev gift i 1365 med Richardis (d. tidl. 1377) og i 1396 med Agnes, datter af hertug Magnus af Braunschweig.

Da utilfredsheden i Sverige førte til afsættelse af Magnus Smek og hans søn Håkon, blev Albrecht valgt til konge og kronet i Uppsala i 1363. Ved Enköping besejrede han Magnus, der blev sat i fangenskab, som varede indtil 1371, da han opgav sine krav på Sverige. Albrecht lod sig lede af sin kloge far, men vakte dog snart de svenske stormænds misfornøjelse, og efterhånden tog de det meste af magten fra ham.

Da den mægtige drost Bo Jonsson, der havde over halvdelen af riget som len, døde i 1386, gjorde Albrecht et fortvivlet forsøg på gøre sin kongelige myndighed gældende. Stormændene indkaldte nu Dronning Margrete, og i Slaget ved Åsle tæt ved Falköping led Albrecht i 1389 et totalt nederlag. Både han og hans søn Erik blev taget til fange, og hele Sverige på nær Stockholm svigtede ham. Dér fik de tyske borgere magten ved det skændige overfald på svenskerne, der kaldes Käpplingemordet.

Fra Mecklenburg, hvor Albrecht var blevet hertug efter sin ældre broder Henriks død i 1384, sendte man hjælp, og desuden blev Rostock og Wismar udgangspunktet for kapere, vitaliebrødrene, der gjorde hele Østersøen usikker. De andre Hansestæder greb nu mæglende ind, og ved forliget på Lindholmen slot i 1395 fik Albrecht sin frihed, dog kun på nogle vilkår, der gjorde, at Stockholm 3 år efter kom i Margretes hænder. Af sit svenske herredømme havde Albrecht nu kun øen Gotland tilbage, og den pantsatte han til Den Tyske Orden. Senere overdrog han dog denne ret til Erik af Pommern i 1405. Derefter levede han roligt i sit hertugdømme, hvor han døde i 1412.

Eksterne henvisninger 
 

Regenter fra Sverige
Huset Mecklenburg
Hertuger af Mecklenburg
Skandinaver fra middelalderen
Fyrster fra middelalderen
Svenskere i 1300-tallet
Svenskere i 1400-tallet
Radioastronomi

Radioastronomi er den del af astronomien, der studerer de radiobølger, der kommer til Jorden fra processer i Universet: Et af de mest berømte eksempler på dette er opdagelsen af den mikrobølgestråling, der kommer fra alle retninger i Universet – en observation, der understøtter teorien om Big Bang.

Radioastronomien begrænser sig ikke til at studere naturligt skabte "signalkilder" i Universet; man har også målt afstande til Månen og Venus ved at bruge radioobservatorier på samme måde som en radar. Ved hjælp af dopplereffekten kan man endda måle objektets hastighed i radial retning, dvs. fastslå, hvor hurtigt objektet bevæger sig hen imod, eller væk fra, Jorden.

Radiobølger er meget længere end de lysbølger, som den optiske astronomi studerer, og da den nedre grænse for hvad man kan "se" vokser med bølgelængden, kan radioastronomien ikke vise nær så fine detaljer af de observerede objekter som den optiske astronomi – til trods for at radioobservatoriernes antenner er adskilligt gange større end spejlene i den optiske astronomis teleskoper.

Astronomi
Giuseppe Farina

Giuseppe Antonio "Nino" Farina (30. oktober 1906–30. juni 1966) var en italiensk racerkører. Han blev i 1950 den første Formel 1-verdensmester nogensinde.

Eksterne henvisninger 
 

Formel 1-kørere fra Italien
Omkomne ved trafikulykker i Frankrig
Alberto Ascari

Alberto Ascari (13. juli 1918–26. maj 1955) var en italiensk racerkører. Han vandt Formel 1-mesterskabet i 1952 og 1953.

Den 26. maj 1955 døde han fra en ulykke i Monza, da han testede en Ferrari 750 Monza. Hans bil mistede kontrollen.

Han også fået opkaldt et bilmærke efter sig "Ascari".

Eksterne henvisninger 

 

Formel 1-kørere fra Italien
Personer fra Milano
Mike Hawthorn

John Michael "Mike" Hawthorn (10. april 1929–22. januar 1959) var en britisk racerkører. Han vandt Formel 1-mesterskabet i 1958. Efter at havde vundet sit verdensmesterskab i 1958 for Scuderia Ferrari, stoppede han sin Formel 1-karriere.

Han døde i en bilulykke i 1959 i Guildford, England.

Eksterne henvisninger 

 

Personer fra Storbritannien
Formel 1-kørere fra Storbritannien
Omkomne ved trafikulykker i England
Phil Hill

Philip "Phil" Toll Hill, Jr. (20. april 1927 – 28. august 2008) var en amerikansk racerkører. Han vandt i 1961 Formel 1-mesterskabet som den første og hidtil eneste indfødte amerikaner.

Eksterne henvisninger 

 

Sportsfolk fra USA
Formel 1-kørere fra USA
John Surtees

John Surtees (født 11. februar 1934 - død 10. marts 2017) var en Britisk racerkører. Han var aktiv Motorcykel Racerkører fra 1952 til 1960, for bl.a. "Norton" og "MV Augusta" og han blev 4-dobbelt  500cc Motorcykel Verdendmester i årene 1956, 1958, 1959 og 1960, alle med "MV Augusta" - Efter det sidste Verdensmesterskab med "MV Augusta" tog han springet fra 2 hjul til 4 hjul.
Modtager af CBE orden (Commander of the Most Excellent Order of the British Empire).

Han var aktiv Formel 1 Kører fra 1960 til 1972 (hvor han fra 1970 til 1972 ikke kun var racerkører, men også teamejer), i hans tid som aktiv Formel 1 kører kørte han for mange forskellige hold.

Og han blev Formel 1 Verdensmester i 1964 med "Scuderia Ferrari", og han er, til den dag i dag, stadig den eneste person som er blevet Verdensmester på to hjul og fire hjul i den højeste kategori.
 
John Surtees grundlagde også "Surtees Racing Organisation" (1970 - 1978), der konkurrerede bl.a. i Formel 2, Formel 5000, og som konstruktør i Formel 1, og var selv aktiv kører i han's egen team fra 1970 til 1972, samme år som han's team havde deres største succes, da Mike Hailwood vandt det Europæiske Formel 2 Verdensmesterskab i en Surtees Formel 2 Racer,  "Surtees Racing Organisation" blev opløst i slutningen af 1978.
 
John Surtees oprettede i 2010 "The Henry Surtees Foundation" efter han's 18 årige søn Henry Surtees tragisk blev slået ihjel under et Formel-2 race på Brands Hatch den 19. Juli 2009, da han blev ramt ham i hoved af et hjul som var røget af fra Jack Clarke Racer efter han var kollideret med en mur,  Henry Surtees blev overført til Royal London Hospitalet, hvor han senere samme dag blev erklæret død.

Eksterne henvisninger 

 

Personer fra Storbritannien
Formel 1-kørere fra Storbritannien
Personer tildelt Commander of the Order of the British Empire
Jim Clark

James "Jim" Clark Jr. OBE (4. marts 1936–7. april 1968) var en skotsk racerkører. Han vandt Formel 1-mesterskabet i 1963 og 1965. Han er blevet tildelt Order of the British Empire.

Eksterne henvisninger 

 

Personer fra Skotland
Formel 1-kørere fra Storbritannien
Personer tildelt Officer of the Order of the British Empire
Gorée

Gorée (Île de Gorée) er en ø ud for Dakar ved Senegals kyst. Den er mest kendt for "Slavernes hus", den største omlastningsplads for mennesker under slavehandelen fra 1400- til 1800-tallet. Gorée var under først portugisisk, siden nederlandsk, britisk og fransk herredømme og bebyggelsen karakteriseres af de store kontraster mellem slavekvarteret og slavehandlernes elegante boliger.

1978 kom Gorée på UNESCOs verdensarvsliste.

Ekstern henvisning 

 Gorée på World Heritage Site 

Senegals geografi
Verdensarvsområder i Afrika